Icewater Seafood í Kanada með íslenskan tæknibúnað Kanadíska sjávarútvegsfyrirtækið Icewater Seafoods , sem er eitt stærsta fyrirtækið þar í landi í vinnslu á þorski , er á lokasprettinum með þriggja ára fjárfestingarverkefni upp á 7,5 milljónir US dollara sem miðar að því að bæta samkeppnisstöðuna gagnvart íslenskum og norskum vinnslum inn á Evrópumarkað . Fjárfestingin felst meðal annars í vatnskurðarvélum frá Marel og nýju frystikerfi frá Kælismiðjunni Frost . Fyrr á þessu ári skrifaði fyrirtækið undir samning við Marel um tækjabúnað upp á 150 milljónir ÍSK . Alberto Wareham , framkvæmdastjóri Icewater Seafoods , segir að verksmiðjunni í Arnold‘s Cove verði lokað í þrjá til fjóra mánuði í vetur meðan uppsetning fer fram á hátæknivæddu frystikerfi Kælismiðjunnar Frosts . „ Með kerfinu verður hægt að frysta afurðirnar hraðar og með skilvirkari hætti en nú er gert . Við miðum við að búnaðurinn verði kominn í fulla notkun í júní á næsta ári , “ segir Wareham . Þrátt fyrir mikinn niðurskurð í þorskkvóta Kanadamanna hefur stefna Icewater Seafoods verið sú að byggja upp hátæknivætt fiskiðjuver með það að leiðarljósi að fullnýta hráefnið . Wareham segir að 99,8% af hráefninu sem verksmiðjan kaupi endi í neytendapakkningum . Hann segir fyrirtækið í einstæðri stöðu með kaup á ferskum fisk af dagróðrarbátum sem gera út frá Nýfundnalandi en auk þess kemur um 20% af hráefninu af frystitogurum . 80% afurðanna er selt til Evrópu , þar af til tveggja stærstu markaðanna fyrir hágæða frystan þorsk , þ.e. Bretlands og Frakklands . Fiskifréttir sögðu frá því fyrir skemmstu að umrædd verksmiðja Icewater var byggð í Arnold‘s Cove í Nýfundnalandi árið 1979 , þá undir merkjum fyrirtækisins High Liner Foods . Verksmiðjan var ein fárra sem lifðu það af þegar stjórnvöld sáu þá einu leið færa að banna alla veiði á þorski úr hinum áður risavaxna þorskstofni sem sögulega hafði verið veitt úr innan lögsögu Nýfundnalands . Eins og þekkt er var sá stofn ofveiddur svo harkalega að árið 1992 var hann gott sem horfinn með öllu og allsherjarbann við þorskveiðum sett á við austurströnd Kanada . Matís hélt 2017 vinnufund á Nýfundnalandi , þar sem til umfjöllunar var hvernig þeir geti best undirbúið sig fyrir auknar þorskveiðar . Þar hvöttu sérfræðingar frá Matís heimamenn til að líta ekki á aðrar þorskveiðiþjóðir sem samkeppnisaðila , það sé hagur allra að þeir nái að framleiða þorskafurðir í hæstu gæðum og að það muni í raun styrkja og stækka markaðinn fyrir afurðir allra framleiðenda .